钦定古今图书集成/明伦汇编/官常典/第744卷 > 洪云蒸
## 钦定古今图书集成/明伦汇编/官常典/第744卷 > 洪云蒸

按《明外史忠义传》：“云蒸，长沙人。万历三十八年进士。
授诸暨知县。大计拾遗，谪许州判官。稍迁梁山知县。
又被劾，改昌平学正，屡迁户部郎中，广州知府。崇祯
初，进广东副使，移广西右参政，为上官奏留。先是，九
连山贼陈万等肆乱于汀、潮诸郡间，为福建参政曾
樱等所灭，铜鼓渠贼锺凌秀亦降，其馀党犹出没为”
患。五年，云蒸偕总兵邓懋官搜其巢，斩首三千馀级，
尽毁其营砦而还。寻迁江西右参政，复调广东。海盗
刘香为乱，总督熊文灿议抚之，遣云蒸及副使康成
祖、参将夏之本、张一杰往谕。香留之不遣还。八年四
月，官兵进击，香势穷，令云蒸等出船止兵，大呼曰：“贼已蹙，大兵宜急击，切勿以我为虑。”贼遂杀之，香亦覆
灭。成祖等获脱，还。